Telephone

רקע

Telephone נכתב במקור על ידי גאגא ורודנרי ג'רקינס עבור הזמרת בריטני ספירס. ספירס הקליטה גרסת דמו עבורו, אך החליטה, בשיתוף עם חברת התקליטים שלה, שלא להוציאו. גאגא הקליטה את השיר יחד עם הזמרת ביונסה (על אף שהתכנון המקורי היה להקליט אותו עם ספירס), והוציאה אותו מתוך המיני אלבום השלישי שלה, The Fame Monster. ב-26 בינואר 2010.
גאגא אמרה על כך: "כתבתי עבורה את השיר מזמן, אך היא לא השתמשה בו. וזה בסדר, כי אני אוהבת את השיר, ועכשיו אוכל להופיע איתו." גאגא אמרה שה"התחברות עם השיר" הייתה קשה עבורה, אך לא הסבירה בדיוק מה מקור הבעיה. היא אמרה: "זה בערך בגלל הערבוב בין התהליך לבין סיום הפקת השיר, שהייתה מלחיצה במיוחד עבורי."

תוכן השיר

השיר נכתב על ידי גאגא, רודני ג'רקינז, לשון דניאלס,‏ לאזונטה פרנקלין, וביונסה. אף על פי שהשיר הוא דואט בין גאגא לבין נואלס. נואלס מתחילה לשיר רק באמצע השיר, ובכל בית שלאחריו. השיר מתחיל כאשר גאגא שרה בקול חלש לקול נבל. על פי תווי השיר שפורסמו באתר MusicNotes.com, השיר הוא בעל משקל של ארבעה רבעים, ובעל מקצב של 120 ביטים לשנייה.
על פי מילות השיר, גאגא נמצאת במועדון. בזמן שהותה שם, חברה ממשיך להתקשר אליה, אולם היא לא יכולה לענות, משום שהיא מחזיקה משקה ורוקדת. בסוף השיר, נשמע משיבון סלולרי. על פי סלנט מגזין, השיר מדבר גם על כך שגאגא מעדיפה לרקוד ברחבת הריקודים מאשר לענות לטלפון. על פי גאגא, הטלפון שמוזכר בשיר הוא אינו טלפון פיזי, אלא אדם שנמצא בראשה, ודוחק בה לעבוד קשה יותר. גאגא סיפרה שההשראה לשיר היא מהפחד שלה להחנק. היא סיפרה שרק לעיתים רחוקות היא מצליחה "להשתחרר ולכייף".

ביקורת

השיר קיבל ביקורות חיוביות ממבקרי המוזיקה. באתר פופג'ויסטיק נכתב: "זה מעט דומה לשירה של גוון סטפני "?What You Waiting For", יחד עם שירו של הזמר טימבלנד "The Way I Are", ועוד חמישים דברים אחרים. מבנה השיר מסעיר למדי." כותב הכתבה החמיא גם לשיתוף הפעולה בין ביונסה לבין גאגא, וכתב עליו שהוא "מבריק". באתר פופמאטראס נכתבה ביקורת חיובית על השיר, ונאמר בה כי: "שיתוף הפעולה מוכיח את עצמו כאחד מהשירים המסעירים ביותר שגאגא הוציאה." עוד הוסיפה הביקורת, כי השיר הופך לאחד השירים הבולטים ב-The Fame Monster." באתר הבילבורד ניתנה ביקורת חיובית לשיר ונכתב כי: "בעוד השיר פורץ דרך קיר של צפצופים סלולריים וחוזר להפקה פשוטה, גאגא וביונסה השאירו את המאזין עם אפשרות אחת: להיכנע לרחבת הריקודים". במגזין הטיימס, נכתב כי: "כניסתה של ביונסה באמצע השיר לקולות רינגטונים של טלפונים, מוסיפה הרגשה של כאוס מוחלט".
בשנת 2011 הוכנס השיר לחבילת "ליידי גאגא" לסדרת משחקי המגע "טאפ טאפ" (Tap Tap), יחד עם עוד חמישה משיריה: "Bad Romance, "Speechless", "Poker Face", "Alejandro", ו"LoveGame" . השיר דורג ברשימת 25 השירים הטובים ביותר של 2010 של רוב שפלד ממגזין הרולינג סטון.

וידאו קליפ

הווידאו קליפ לשיר צולם ב-28 בינואר 2010 על ידי הבמאי ג'ונאס אקרלנד. הוא תוכנן להתפרסם בפברואר 2010, אך יציאתו נדחתה למרץ, חודש מאוחר יותר. הווידאו הוצג לראשונה ב-11 במרץ 2010 בערוץ E!‎ ובערוץ ה-VEVO הרשמי של גאגא. לקליפ יצא גם וידאו שמראה את הקליפ מצולם מאחורי הקלעים שקיבל מעל 15 וחצי מיליון צפיות עד היום.
בטקס ה-VMA 2010, היה מועמד הקליפ בשלוש קטגוריות, "הכוריאוגרפיה הטובה ביותר", "וידאו השנה" ו-"שיתוף הפעולה הטוב ביותר", כאשר זכה רק באחרון, ובאחרים הפסיד לטובת "Bad Romance", הסינגל הקודם של גאגא.
הקליפ מהווה המשך לעלילת הקליפ לשיר Paparazzi של גאגא. בתחילת הקליפ מובלת גאגא לתא כלא. לאחר שיחת טלפון, יוצאת גאגא אל הרחוב ונפגשת עם ביונסה, והשתיים מתכננות את פשען הבא. הן נכנסות אל מסעדת "דיינר", מסעדה אמריקאית טיפוסית, שם פוגשת ביונסה את בן זוגה ומרעילה אותו, אך הוא לא מת. בסצנה אחרת, מכינה גאגא סנדוויצ'ים ושופכת עליהם רעל. אותם סנדוויצ'ים מרעילים את בן זוגה של ביונסה, שנחנק ומת, כמו גם את שאר הסועדים. לבסוף מדווח כתב חדשות על פעולותיהן של גאגא ושל ביונסה, כאשר באותו הזמן לבושות השתיים בבגדי לוויה אירופאים מסורתיים. הקליפ גרף מעל 300 מיליון צפיות באתר ה-YouTube הרשמי של גאגא, נכון לחודש נובמבר 2018. לקליפ יצאה גם גרסה מצונזרת שלא כוללת מספר תכנים פרובוקטיבים של הקליפ.

שבחים

בסקר השנתי של "Pazz & Jop" השיר דורג במקום ה-16 בשנת 2010 ברשימת "השירים הטובים ביותר". במגזין הרולינג סטון רוב שפילד הניח את "Telephone" במקום השלישי ברשימת "25 הסינגלים המוצלחים של 2010", והוסיף כי השיר הוא "התמוטטות על רחבת הריקודים" ועל ביונסה שהיא "כוכב הפופ הכי לא משוגע בזמננו מנסה להעמיד פנים שהיא משוגעת כמו גאגא למשך מספר דקות". האתר פיצ'פורק מדיה שם את השיר במקום ה-55 ברשימת "טופ 100 השירים של 2010". באותה שנה "Telephone" נכלל גם ברשימות סוף השנה ב-"PopMatters" במקום ה-29 ברשימת שירי 2010 הטובים ביותר וב-"MTV News" במקום ה-10. ב-26 באפריל 2010 גארי טרוסט מהבילבורד הציב את השיר במיקום הרביעי ברשימת "עשרת שיתופי הפעולה הנשיים הטובים ביותר" בכול הזמנים עד לאותה תקופה.
בשנת 2010, "Telephone" הועמד לקטגוריית "השיר האהוב" בטקס פרסי ניקלודיאון אוסטרליה אך לא זכה ובאותה קטגוריה בטקס פרסי בחירת הקהל ה-37. בשנה לאחר מכן היה מועמד לפרס הגראמי בקטגוריית "שיתוף הפעולה בז'אנר הפופ הטובה ביותר" בטקס ה-53. הוא גם הוכתר כאחד השירים המבוצעים ביותר בטקס פרסי הפופ של ASCAP. ב-2011 בטקס פרסי ה-"BMI" השיר הצליח לזכות ב-2 פרסים שונים בקטגוריות, "הוצאת שיר השנה", "השיר המוערך ביותר". סך הכול גאגא זכתה ב-9 פרסים באותו ערב עם ההכתרה "כותבת השירים של השנה ב-BMI". בנוסף קיבלה 2 מועמדויות לטקס "Virgin Media Music Awards" בקטגוריות "השיר הטוב ביותר", ו-"שיתוף הפעולה הטוב ביתר" שזכתה בו.

הופעה ראשונה

בנובמבר 2009, בעקבות מכירות דיגיטליות חזקות, השיר באירלנד, באוסטרליה ובבריטניה, הופיע לראשונה במקומות ה-23, 29, ו-30 בהתאמה. השיר הופיע לראשונה במצעד הבילבורד הוט 100 בארצות הברית במקום ה-30 בתאריך ה-12 דצמבר 2009 בשל מכירות דיגיטליות. לאחר שבועות של שינוי במצעד, "Telephone" הגיע לשיאו במקום השלישי והפך לסינגל השישי ברצף שלה בעשרת המובילים במצעד. ב-27 בפברואר 2010 השיר הגיע למקום הראשון במצעד שירי הדאנס של בילבורד. ב-15 במרץ 2010, בילבורד הודיע ​​כי השיר הגיע לפסגת מצעד שירי הפופ, ובכך הפכה גאגא לאמן היחיד בהיסטוריה שהכניס את ששת הסינגלים הראשונים שלו למקום הראשון. הוא גם היה לשיר השישי של ביונסה בפסגת המצעד. נכון לאפריל 2016, "Telepohne" מכר מעל 3,400,000 הורדות דיגיטליות בארצות הברית.
באוסטרליה, השיר הגיע לשיאו במקום השלישי במצעד הסינגלים הרשמי, והוסמך כתואר פלטינה משולשת על ידי "איגוד תעשיית ההקלטות של אוסטרליה" (ARIA) עבור מכירות של 210,000 עותקים. בניו זילנד, השיר הופיע לראשונה במקום ה-31 והפך להופעת הבכורה הגבוהה ביותר באותו שבוע. בסופו של דבר הגיע לשיאו במקום השלישי במצעד. "Telephone" הגיע לראשונה במקום ה-14 במצעד קנדה הוט 100 ובשיאו טיפס לעוד כעשרה מקומות והגיע למקום השלישי. מה שהופך אותו לסינגל השלישי ברצף של גאגא במקום זה במדינה. בנוסף השיר קיבל תואר פלטינה משולשת על ידי "איגוד תעשיית ההקלטות של קנדה" (CRIA) עבור מכירות של מעל 240,000 הורדות דיגיטליות.
בבריטניה, "Telephone" הגיע למקום ה-12 ביציאתו במצעד הסינגלים הבריטי ב-14 במרץ 2010. הוא טיפס למקום הראשון במצעד בשבוע שלאחר מכן, והיה הרביעי של גאגא והחמישי של ביונסה בפסגת המצעד. הוא מכר כ-720,500 עותקים במדינה החל מחודש ספטמבר 2016, וקיבל תואר פלטינה על ידי "איגוד תעשיית ההקלטות של בריטניה" (BRI).
"Telephone" הוא הסינגל השלישי הנמכר ביותר בבריטניה לעשור ה-2010. באירלנד, השיר הופיע לראשונה במקום ה-26 ועלה לשני לפני שהגיע בשבועו השלישי למקום הראשון. "Telephone" הגיע בשוודיה למקום ה-32 במצעד הסינגלים השוודי, ולעשרת המובילים במקום השלישי בהונגריה. הוא מכר כ-7.4 מיליון עותקים ברחבי העולם בשנת 2010, ועד היום מעל ל-9 מיליון והוא הסינגל השלישי של גאגא שנכנס לרשימת הסינגלים הנמכרים בכול הזמנים.